Ki Gedhé Sebayu asalé saka Kasultanan Pajang. Ki Gedhé Sebayu lunga ngumbara maring kulon sawisé Pajang ambruk. Dhèwèké mbabat alas lan netep ing laladan Tegal, banjur yasa Bendhungan Danawarih kanggo mbanyoni tegalan utawa sawah kang ana sakiwa tengené laladan pamukiman iku. Amerga dhèwèké wis bisa nata masarakat, mangkané Ki Gedhé Sebayu diakoni dadi sesepuh. Sawisè dhèwèké séda, Tegal dibawahi putrané ya iku Ki Gedhé Hanggawana.